Leo Hendrick Baekeland
Store norske leksikon,Realfag,Kjemi,Polymerkjemi
Leo Hendrick Baekeland var en amerikansk kjemiker. Han er best kjent for oppfinnelsen av en type fotografisk papir kalt Velox i 1893, og for fenolplasten bakelitt i 1906.
Baekeland ble født i Ghent i Belgia i 1863. Han tok doktorgrad i kjemi ved Universitetet i Ghent, og ble der frem til 1889. Senere reiste han til USA, der han først arbeidet med å utvikle nye materialer for bruk i fotografiske plater. Han oppfant en ny type fotografisk papir som ble kalt Velox, og tjente etter hvert gode penger på salg av oppfinnelsen. Disse pengene brukte han til å sette opp sitt eget kjemi-laboratorium, der han kunne forske på utvikling av nye materialer og kjemiske prosesser.En trend i tiden var ønsket om utvikling av nye typer plast med bedre egenskaper enn skjellakk og celluloid. Inspirert av andre forskere, prøvde Baekeland og hans assistent å lage et nytt materiale ved å kombinere fenol og formaldehyd under høyt trykk og temperatur, og utviklet i perioden 1905-1908 et nytt materiale som ble kalt Bakelite (bakelitt på norsk). Baekelands første patent på bakelitt ble tatt ut i 1906, men videreutviklingen fortsatte og han annonserte oppfinnelsen i 1909. Bakelitt viste seg å være både hard og stabil, samtidig som den kunne formes til ønsket geometri, og man så derfor for seg mange anvendelser. Han startet produksjon av fenolplasten i 1910, og i 1930 hadde firmaet Bakelite Corporation en stor produksjonslinje i New Jersey. Til sammen fikk Baekeland mer enn 400 patenter relatert til produksjon og anvendelser av bakelitt. Selv om man stort sett har gått bort fra bakelitt i dag, var Baekelands oppfinnelse starten på den moderne utviklingen av plastmaterialer. Les mer i Store norske leksikon fenolplast bakelitt